山中訪道者
作者：于鵠
朝代：唐

paragraphs: 觸煙入溪口，岸岸唯檉櫟。
其中盡碧流，十里不通屐。
出林山始轉，絕徑緣峭壁。
把藤借行勢，側足憑石脈。
㰹牙斷行處，光滑猿猱跡。
忽然風景異，乃到神仙宅。
天晴茅屋頭，殘雲蒸氣白。
隔窗梳髮聲，久立聞吹笛。
抱琴出門來，不顧人間客。
山院不灑掃，四時自虛寂。
落葉埋長松，出地纔數尺。
曾讀上清經，知注長生籍。
願示不死方，何山有瓊液。